Il-Bord ta’ inkjesta dwar l-irvell tal-immigranti f’Lyster Barracks li seħħ fil-25 ta’ Frar, ikkonkluda li l-forzi tal-ordni ma użawx forza eċċessiva biex irażżnu l-irvell, jista’ jiżvela tvm.com.mt Il-Ministeru għall-Intern u s-Sigurtà Nazzjonali qalu li r-rapport ikkummissjonat mill-Ministru Emmanuel Mallia jagħmel diversi rakkomandazzjonijiet fosthom biex tissaħħah is-sigurtà u jsejjaħ lill-għaqdiet volontarji biex iħeġġu lill-immigranti li ma jikkwalifikawx għal protezzjoni biex jużaw l-opportunità tal-iskema li biha jerġgħu lura f’pajjiżhom b’mod volontarju. Ir-rapport tal-bord tal-inkjesta sar wara li ġew intervistati wħud mill-immigranti u l-uffiċjali u anke ġew eżaminati r-rekords mediċi tal-immgiranti li ddaħħlu l-isptar wara l-irvell. Fir-rapport jingħad li għalkemm saru diversi allegazzjonijiet, fosthom li xi immigranti sofrew xi kundizzjoni, dawn naqsu milli jiġu pprovati. Fil-fatt jissemma kif uffiċjali tal-aġenzija tal-Ġnus Magħquda li żaru lill-immigranti l-għada tal-inċidenti, ikkonfermaw li ma raw ebda sinjali ta’ ġrieħi għajr għal ftit brixx ħafif. Ir-rapport li ġie ppreżentat lill-Ministeru tal-Intern u s-Sigurta Nazzjonali jgħid li l-immigranti li ittieħdu l-isptar intbagħtu lura ftit wara għajr wieħed li kellu bżonn attenzjoni fl-Isptar Monte Carmeli. Il-bord tal-inkjesta li tmexxa minn Joseph St John jispjega r-raġunijiet li setgħu wasslu għall-irvell, fosthom li l-applikazzjoni tal-immigranti għal protezzjoni f’Malta ma intlaqgħetx kif ukoll mill-frustrazzjoni tagħhom fid-dawl tal-argumenti li isiru mal-għaqdiet volontarja kontra l-politika tad-detenzjoni. Il-bord jispjega kif ftit wara li bdew il-protesti mill-immigranti fiċ-ċentru tad-detenzjoni f’Lyster Barracks saret ħsara fost oħrajn lil fence taċ-ċentru f’attentat biex l-immigranti jaħarbu. Jgħid li r-rinforz tal-pulizija issejjaħ wara li l-protesti eskalaw. Ġie spjegat li l-immigranti li bdew jagħmlu ġesti offensivi u jitfgħu oġġetti iebsin fosthom ġebel u flixken b’likwidu iswed lejn il-pulizija u l-membri tas-servizz tad-detenzjoni. Il-bord stabilixxa li l-pulizija kellha tuża b’mod limitat l-istun guns u r-rubber pellets b’turi ta’ twissija fl-arja minħabba r-reżistenza ta’ uħud mill-immgiranti biex setgħet tikkontrolla s-sitwazzjoni. Il-bord irreferma l-ħtieġa li tinżamm l-politika tad-detenzjoni minħabba kunsiderazzjonijiet ta’ sigurta iżda irrakomanda li jittieħdu passi oħrajn biex fost oħrajn jassiguraw is-sigurta fiċ-ċentri tad-detenzjoni. Ir-rapport jipproponi l-bini ta’ faċilitajiet ġodda apposta għad-detenzjoni. Jgħid ukoll li għandu ikun hemm aktar taħriġ għall-uffiċjali tad-detenzjoni u għal pulizija biex ikunu f’qagħda aħjar li jikkontrollaw protesti bħal dawn. Ir-rapport irrakomanda li isiru sessjoni ta’ taħriġ u attivitajiet għad-detenuti u li jibda isir profil professjonali tagħhom biex ikunu identifikati persuni vurnerabbli.